पाएं अपने शहर की ताज़ा ख़बरें और फ्री ई-पेपरडाउनलोड करें
सिवांची गेट स्थित पुष्करणा समाज के श्मशान घाट पर सोमवार सुबह एक अजीब घटना हो हुई। कोरोना से पीड़ित दक्षिण भारतीय परिवार की एक महिला का चौपासनी हाउसिंग बोर्ड स्थित एक निजी अस्पताल में निधन हो गया। अस्पताल प्रशासन ने कोरोना संक्रमित शव को कोविड-19 की गाइडलाइन के अनुसार प्लास्टिक बैग में पैक कर एंबुलेंस से सीधे श्मशान घाट भिजवा दिया। इधर, परिजनाें ने पहले से ही पुष्करणा समाज के श्मशान संचालकों से बातचीत कर शव के दाह संस्कार करने की व्यवस्था कर ली थी।
एंबुलेंस कुछ देरी से शव को लेकर श्मशान घाट पहुंची। पीपीई किट पहने परिवार के चारों सदस्यों ने शव को एंबुलेंस से उतार कर पहले से सजाई चिता पर लिटाया। जब परिजनाें ने पारदर्शी प्लास्टिक से दर्शन करने के लिए झांका तो अंदर महिला स्वजन की जगह पुरूष का शव होने का अंदेशा हुआ। जब शव के पुरूष का होने का पता लगा ताे निजी अस्पताल संचालकों को फोन किया। इसको लेकर सिवांची गेट श्मशान घाट पर कुछ देर तक अफरातफरी का माहौल रहा। परिजनाें के समक्ष अस्पताल संचालकों ने गलती मान ली और शव को एंबुलेंस से वापस लाने को कहा ताकि वे स्वजन के शव को दुबारा भिजवा सके।
इसके बाद शव को चिता से हटाकर वापस एंबुलेंस में रखा गया। एंबुलेंस पुरूष के शव को लेकर अस्पताल पहुंची और यहां साथ आए एक परिजन ने अपने स्वजन के शव को एंबुलेंस में रखवाया। कुछ देर बाद जब महिला स्वजन का शव श्मशान घाट पर पहुंचा तो परिजनों ने उसका दाह संस्कार किया। इस मामले में भास्कर ने जब महिला के परिजन लोकनाथन से फोन पर बातचीत की तो बोले, ऐसा कुछ नहीं हुआ। मानवीय गलती थी, हमारे परिवार का शव तो महिला का ही था। हालांकि पुष्करणा समाज के श्मशान घाट पर कोरोना संक्रमित शव का दाह संस्कार करने वालों ने इस घटना की पुष्टि की और पूरी घटना को सत्य बताया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn